Uznesenie Krajského súdu Nitra sp. zn. 5Co/309/2011 z 21. 8. 2012
Uznesenie Krajského súdu Nitra z 21. augusta 2012, sp. zn. 5Co/309/2011, ECLI:SK:KSNR:2012:4211204530.1
Súd: Krajský súd Nitra
Spisová značka: 5Co/309/2011
ECLI: ECLI:SK:KSNR:2012:4211204530.1
Dátum vydania: 21. 8. 2012
Forma: Uznesenie
Text rozhodnutia
Súd: Krajský súd Nitra Spisová značka: 5Co/309/2011 Identifikačné číslo súdneho spisu: 4211204530 Dátum vydania rozhodnutia: 22. 08. 2012 Meno a priezvisko sudcu, VSÚ: JUDr. Boris Minks ECLI: ECLI:SK:KSNR:2012:4211204530.1
Uznesenie Krajský súd v Nitre v právnej veci navrhovateľa: Telefónica Slovakia, s.r.o., IČO: 35848863, so sídlom Bratislava, Einsteinova 24, zastúpený Mgr. Ľudovítom Pavelom, usadeným euroadvokátom, Advokátska kancelária, Mlynská 2, Košice, proti odporcovi: C. R., nar. XX.XX.XXXX, bytom S. XXX/XX, N., o zaplatenie 348,47 eura s príslušenstvom, o odvolaní navrhovateľa proti rozsudku Okresného súdu Komárno zo dňa 12. júla 2011 č. k. 6C/111/2011-31, takto
r o z h o d o l :
Odvolací súd odvolanie navrhovateľa o d m i e t a .
Žiaden z účastníkov nemá právo na náhradu trov odvolacieho konania.
o d ô v o d n e n i e :
Súd prvého stupňa rozsudkom zo dňa 12.07.2011 č. k. 6C/111/2011-31 zamietol návrh navrhovateľa ohľadne zaplatenia sumy 348,47 eura s príslušenstvom vo vzťahu k odporcovi. Vec právne posúdil podľa § 52 ods. 1 až 4, § 39 a § 41 OZ. Dojednanie účastníkov konania o zmluvnej pokute, ako základe nároku, považoval súd za absolútne neplatné zmluvné dojednania v rozpore s dobrými mravmi.
O trovách konania bolo rozhodnuté podľa § 142 ods. 1 OSP s tým, že ich náhradu súd odporcovi nepriznal, nakoľko mu žiadne trovy nevznikli.
Predmetný rozsudok bol doručený právnemu zástupcovu navrhovateľa Mgr. Ľudovítovi Pavelovi dňa 10.08.2011, pričom uvedený právny zástupca v posledný deň zákonnej 15-dňovej lehoty podal odvolanie voči rozsudku súdu prvého stupňa zo dňa 12.07.2011 č. k. 6C/111/2011-31 v tom znení, že sa voči tomuto rozsudku odvoláva a odvolanie doplní na výzvu súdu v zmysle § 209 ods. 1 OSP.
Doplnenie dôvodov odvolania realizoval právny zástupca navrhovateľa písomným podaním zo dňa 22.09.2011, ktoré došlo prvostupňovému súdu dňa 30.09.2011.
Podľa § 212 ods. 1 OSP odvolací súd je rozsahom a dôvodmi odvolania viazaný.
Podľa § 205 ods. 3 OSP rozsah, v akom sa rozhodnutie napáda a dôvody odvolania môže odvolateľ rozšíriť len do uplynutia lehoty na odvolanie.
Podľa § 205 ods. 1 OSP v odvolaní sa má popri všeobecných náležitostiach (§ 42 ods. 3 OSP) uviesť, proti ktorému rozhodnutiu smeruje, v akom rozsahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha.
Podľa § 218 ods. 1 OSP písm. d) OSP odvolací súd odmietne odvolanie, ktoré nemá náležitosti podľa § 205 ods. 1 a 2, ak boli dodržané podmienky podľa § 209 ods. 1 a § 211 ods. 1.
Lehota na doplnenie odvolania bez dôvodov (tzv. blanketové odvolanie) o odvolacie dôvody v zmysle § 205 ods. 1, 2 OSP je lehotou zákonnou, ktorej zmeškanie zo strany odvolateľa má za následok odmietnutie odvolania podľa § 218 ods. 1 písm. d) OSP. Ak dôvody v odvolaní chýbajú ide o vadné odvolanie a tým pádom aj o odstrániteľnú vadu. Ak však odvolateľ vady odvolania neodstráni počas trvania zákonnej 15-dňovej odvolacej lehoty a nedoplní dôvody odvolania, stáva sa takáto vada neodstrániteľnou a odvolací súd musí odvolanie podľa § 218 ods. 1 písm. d) OSP odmietnuť. V danom prípade navrhovateľovi zákonná 15-dňová lehota na podanie odvolania uplynula dňom 25.08.2011, pričom navrhovateľ doplnil dôvody svojho odvolania zo dňa 25.08.2011 až takmer jeden mesiac po uplynutí zákonnej odvolacej lehoty (23.09.2011 podal písomné dôvody odvolania na poštovú prepravu). V tejto súvislosti odvolací súd záverom poznamenáva, že tzv. blanketové odvolanie, podané posledný deň zákonnej odvolacej lehoty, nemôže v podstate spôsobovať predĺženie lehoty na podanie odvolania, tak ako je zakotvená v ust. § 204 ods. 1 OSP. S poukazom na uvedené dôvody, odvolací súd odvolanie navrhovateľa zo dňa 25.08.2011 podľa § 218 ods. 1 písm. d) OSP odmietol.
O trovách odvolacieho konania rozhodol súd podľa § 224 ods. 1 a § 146 ods. 1 písm. c) OSP (per analógiam) s tým, že žiaden z účastníkov nemá právo na náhradu trov odvolacieho konania.
Toto rozhodnutie prijal odvolací senát pomerom hlasov 3:0.
Poučenie:
Proti tomuto uzneseniu odvolanie nie je prípustné.

